ET Euroopa Liidu Teataja C 44/8

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 44/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„SZEGEDI FŰSZERPAPRIKA-ŐRLEMÉNY” VÕI „SZEGEDI PAPRIKA”

EÜ nr: HU-PDO-0005-0395-21.10.2004

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Földművelésügyi és Vidékfejlesztési Minisztérium – Élelmiszerlánc-elemzési Főosztály (Põllumajanduse ja maaelu arengu ministeerium – Toiduahela analüüsi osakond) Aadress: Budapest Kossuth Lajos tér 11. 1055 MAGYARORSZÁG/HUNGARY Tel +36 13014419 Faks +36 13014808 E-post: zobore@fvm.hu

2. Taotlejate rühm:

Nimi: Szegedi Fűszerpaprika Konzorcium (Szegedi Vürtspaprika Konsortsium) Aadress: Szeged-Szőreg Szerb u. 173. 6771 MAGYARORSZÁG/HUNGARY Tel +36 62558390 Faks +36 62405120 E-post: szokol@rubinpaprika.hu Koosseis: tootjad/töötlejad ( X ) muu ( )

3. Toote liik:

1.8 rühm – vürtsid

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Szegedi fűszerpaprika-őrlemény” või „Szegedi paprika”

4.2. Kirjeldus:

Paprikapulber „Szegedi fűszerpaprika-őrlemény” või „Szegedi paprika” on saadud Szegedi piirkonnas kasvatatud ja riiklikult tunnustatud sordi seemnest pärineva vürtspaprika taime (Capsicum annuum L. var. Longum DC.) kuivatatud viljade jahvatamise teel.

Paprikapulbri „Szegedi fűszerpaprika-őrlemény” või „Szegedi paprika” toorainena võib kasutada järgmisi sorte: Bíbor, Bolero, Délibáb, Fesztivál, Folklor, Kárminvörös, Mihályteleki, Napfény, Remény, Rubinvörös, Sláger, Szegedi F-03 (terav), Szegedi mahe 57–13, Szegedi 178 (terav), Szegedi 179 (terav), Szegedi 20, Szegedi 80, Viktória, Zuhatag.

Organoleptilised omadused:

Maheda „Szegedi fűszerpaprika-őrlemény” või „Szegedi paprika” organoleptilised omadused on järgmised:

— välimus: ühtne, homogeenne, sobiva jämedusega jahvatatud, st ei ole teraline ega tükiline;

— värvus: kirkast tulipunasest heledama punaseni;

— aroom: lõhn on intensiivne, vürtsikas, meenutab praetud köögivilju;

— maitse: iseloomulikult magusavõitu, meenutab küpsetatud küpset kõrvitsat ja värskeid aiasaadusi, püsivalt mahe, meeldiva vürtsika aroomiga ja ilma teravuseta, st kaptsaitsiinisisaldus ei ületa väärtust 100 mg/kg.

Terav paprikapulber on lisaks ülaltoodule domineeriva terava maitsega. Terava maitse intensiivsuse määrab kaptsaitsiinisisaldus. Kui kaptsaitsiinisisaldus on 100–200 mg/kg, on paprikapulber pisut teravama maitsega, kui aga ületab väärtuse 200 mg/kg, on maitse terav.

Füüsikalised ja keemilised omadused:

—

—

Pigmendi kogusisaldus pakendamisel, kuivaines, miinimumväärtus, g/kg (2) või värvuse väärtus (ASTA, Ameerika Vürtsikaubanduse Ühendus) pakendamisel, miinimum (2) 3,9 120 Pigmendi kogusisalduse lubatud vähenemine kuus, maksimumväärtus, värvuse väärtus (ASTA) (3) 5 Maksimaalne niiskusesisaldus, % (m/m) 11,0 Liivasisaldus kuivaines, maksimumväärtus, % (m/m) 0,5

—

4.3. Geograafiline piirkond:

Kaitstud päritolunimetusega tähistatud paprikapulbri „Szegedi fűszerpaprika-őrlemény” või „Szegedi paprika” toorainena võib kasutada vürtspaprikat, mis on kasvatatud järgmiste omavalitsuste halduspiirides: Algyő, Ambrózfalva, Apátfalva, Árpádhalom, Ásotthalom, Baks, Balástya, Bordány, Csanádpalota, Csanytelek, Csengele, Csikóspuszta, Csongrád, Derekegyháza, Deszk, Dóc, Domaszék, Eperjes, Fábiánsebestyén, Felgyő, Ferencszállás, Forráskút, Földeák, Hódmezővásárhely, Királyhegyes, Kistelek, Kiszombor, Klárafalva, Kövegy, Kútvölgy, Kübekháza, Magyarcsanád, Makó, Maroslele, Mártély, Mindszent, Mórahalom, Nagyér, Nagylak, Nagymágocs, Óföldeák, Ópusztaszer, Öttömös, Pitvaros, Pusztaszer, Rákos, Röszke, Rúzsa, Sándorfalva, Szatymaz, Szeged, Szegvár, Székkutas, Szentes, Tiszasziget, Tompahát Tömörkény, Újszentiván, Üllés, Zákányszék, Zsombó; Battonya, Békéssámson, Csanádalberti, Csanádapáca, Csorvás, Dombegyház, Gábortelep, Gádoros, Gerendás, Kardoskút, Kaszaper, Kisdombegyház, Kunágota, Magyarbánhegyes, Magyardombegyház, Magyartés, Medgyesbodzás, Medgyesegyháza, Mezőhegyes, Mezőkovácsháza, Nagybánhegyes, Nagyszénás, Orosháza, Pusztaföldvár Tótkomlós, Végegyháza; Csólyospálos.

Tootmine ja pakendamine peavad toimuma samas geograafilises piirkonnas.

4.4. Päritolutõend:

Toote jälgitavuse tagavad tootjate ja töötlejate registreerimine, tootmise ja töötlemise ajal koostatud dokumendid ja pakendamismaterjalidel talletatud säilivuskuupäev, tootepartii number ning konsortsiumi poolt välja antavad nummerdatud etiketid.

Eeskirjadest kinnipidamist kontrollib Mezőgazdasági Szakigazgatási Hivatali (Põllumajandusamet) vastava piirkonna asutus.

4.5. Tootmismeetod:

Tootmise esimese etapina valmistatakse ette taimede kasvatamiseks määratud maa-ala, seejärel toimub sõltuvalt valitud kasvatamismeetodist kas seemnete külvamine või istikute istutamine. Istikute istustamise puhul kasvatatakse istikud ette veebruari lõpu ja aprilli alguse vahelisel ajavahemikul. Istikud istutatakse maikuus käsitsi või mehhaanilisi istutusseadmeid kasutades nende kasvukohtadesse. Seemnete külvamise aeg on aprilli alguses.

Kasvamise ajal tehakse käsitsi või masinatega vürtspaprika taime optimaalseks kasvamiseks vajalikud taimehooldustööd: kastmine, väetamine, taimekaitse.

Vürtspaprika saaki kogutakse mitmes jaos vastavalt küpsemisastmele.

Koristatud kaunad pannakse optimaalselt kaheks nädalaks järelküpsema (hoitakse hea õhuvahetusega kohas), tootja tehnilistele võimalustele vastava meetodi järgi.

Seejärel valmistatakse järelküpsenud kaunad ette kuivatamiseks: sorteeritakse, pestakse, viilutatakse. Need toimingud on põhilised lõpptoodangu kvaliteedi mõjutajad.

Vürtspaprikat võib kuivatada katuse all kotikestesse riputatuna, kuivatuskambris või lintkuivatis. Kuivatamise lõpuks väheneb paprikakaunade veesisaldus varasemalt 80 %lt 10 %le.

Kuivatatud vürtspaprikat jahvatatakse eeltükeldamise järel paprikapulbri saamiseks kahe tihedalt üksteise peale asetatud horisontaalse veskikivi vahel. Veskikividega jahvatamine on oluline, kuna kivide vahel vürtspaprika soojeneb, soojenemise ja peenestamise mõjul eraldub seemnetes olev õli ja lahustab koores leiduvaid rasvlahustuvaid pigmente, mis katab jahvatatud paprika osakesed, andes neile ühtlase värvuse.

Kivide vahel jahvatamise viimane faas on konditsioonimine, mille käigus paprikapulbri niiskusesisaldust suurendatakse 1,5–3 % võrra, lisades pulbrile intensiivselt segades joogivee kvaliteediga vett. Konditsioonimise olulisus seisneb paprikapulbri visuaalse välimuse kujundamises, kuna selle toiminguga tagatakse pulbris optimaalne, 8–11 % niiskusesisaldusega keskkond, milles vürtspaprika bioaktiivsed komponendid hakkavad loomulikele pigmentidele avaldama kaitsvat mõju.

Kivide vahel jahvatamise lõpul tuleb paprikapulber sõeluda läbi ≤ 0,5 mm avadega sõela ning pakendada vastavalt toiduohutuse ja tervisekaitse eeskirjadele.

Eespool nimetatud järelküpsemine, kivide vahel jahvatamine ja konditsioonimine määravadki toodangu kvaliteedi, mida saab tagada üksnes kohese pakendamisega, et just lõppenud konditsioonimise käigus tekitatud niiskusesisaldus ei muutuks. Nende toimingute keerukus nõuab oskusteavet, mis on olemas eranditult üksnes kõnealuses geograafilises piirkonnas. Seepärast peavad nii toote päritolu kui ka kvaliteedi huvides toimuma paprikapulbri „Szegedi fűszerpaprika-őrlemény” või „Szegedi paprika” tootmise kõik etapid punktis 4.3 osutatud geograafilises piirkonnas.

4.6. Seos piirkonnaga:

Esimene vürtspaprika ja Szegedi seostele osutav kirjalik allikas pärineb aastast 1748. Algselt oli paprika soositud ilu- ja ravimtaimena, alles hiljem sai temast Ungari köögile iseloomulik vürts. Kuni 19. sajandi keskpaigani kasvatati paprikat pigem koduaedades oma tarbeks, sajandivahetuseks aga võttis paprikatöötlemine juba tööstuslikud mõõtmed ja sellega kauplemine kasvas oluliselt. Piirkondlikult algas paprikakasvatus Szegedi all-linnast, selle linnaosa elanikud kasvatasid paprikat Szegedi lähedal Tisza jõe kallastel, kus must liivmuld oli üleujutustega rikastatud. Sajandivahetusest 1930. aastateni laienes Szegedi ümbruses vürtspaprika kasvatuspiirkond 2 000 Ungari aakrilt 5 000 aakrile. Pärast I maailmasõda tunti Szegedi paprikat, mida varem oli müüdud vaid apteekides, lisaks Austriale juba ka Saksamaal ning käivitus ka eksport Ameerika Ühendriikidesse. 1934. aastal kuulutati Szegedi ümbrus suletud piirkonnaks ja väljaspool seda kasvatatud vürtspaprikast tehtud paprikapulbrit oli keelatud Szegedi paprika nime all turustada. Selleks ajaks oli enamik Szegedi pere-ettevõtteid paprikaga tegelenud juba 3–4 põlvkonna vältel ja piirkonnas tegutses 10–20 paprikaveskit.

Paprikapulbri valmistamiseks kasutatakse Szegedi piirkonnas kasvatatud rippuvate ja piklike viljadega paprikasorte. Tänu üle saja aasta kestnud sordiaretusele on selliste geneetiliste omadustega sordid suurepäraselt kohanenud piirkonna mullastiku ja kliimatingimustega. Paprikapulber saadi pärast vürtspaprika viljade järelküpsemist, sorteerimist, pesemist ja mõõdukat kuivatamist neid kivide vahel jahvatades, mis tagas kõige parema kvaliteedi. Seejärel laotati paprikapulber jahedas kambris üheks ööks laiali, et õhuniiskus annaks paprikapulbrile sobiva niiskusesisalduse. Sellel traditsioonilisel kodutöönduslikul protsessil põhineb tänapäevases tehnoloogias kasutatav konditsioonimine.

Toote erilisuse põhjusteks on ülalkirjeldatud mitmesaja-aastase hoolsa töö, väljatöötatud oskusteabe ja traditsioonilisi väärtusi järgivate töötlemismeetodite kõrval ka piirkonna agrometeoroloogilised parameetrid. Szegedi kasvatuspiirkonnas tekkisid praegusel geoloogilisel ajastul (holotseen) jõgede tulvaveealadel huumuserikkad ja hea veevarustusega lammi- ja rabamullad Körösi, Marosi ja Tisza jõe looduslike üleujutuste piirkonnas. Tisza kallastele kogunes lössi- ja mudasetteid, Marosi kallastele liiva ja Körösi kallastele peenliiva. Kolme jõe omalaadsete setete peal kujunesid välja kergesti soojenevad, vähe pragunevad, õhu- ja veerikkad sooladeta mullad, millel oli võimalilk kasvatada kõnealuseid kohapeal aretatud vürtspaprika sorte.

Päikesepaisteliste tundide arv on riigi kõige soojemate piirkondade hulka kuuluvas Szegedi piirkonnnas aastas 2 000 ringis (võrreldes lõuna poole jäävate paprikakasvatusriikide ligikaudu 3 000 päevaga) ning seetõttu ei saa vürtspaprika sealse piirkonna kliimatingimustse kunagi nii küpseks kui rohkema päikesepaistega riikides ning paprikakaunadesse jääb koristamise järel alati suhkrut. Paprikapulbri iseloomulikku magusavõitu maitset kujundab osa selle suhkru ja paprikakaunas sisalduvate valkude vahel tekkiv kondensatsioonireaktsioon, suhkru karamelliseerumine kuivatamise ja jahvatamise ajal ning seementest eralduv taimeõli.

Kuna kasvuajal vajab vürtspaprika soojust kokku vähemalt 3 000 °C, siis tagab Szegedi piirkonna 3 400 °C suurune kasvuaegne kogutemperatuur selle, et siin kasvatatud vürtspaprika saab küpseda kauni punase värvuseni. Paprikapulbri iseloomulikku värvi täiendab ka järelküpsemine, mis selle piirkonna traditsioonilises paprikakasvatusprosessis kuivatamisele eelneb. Nimetatud protsess on seotud ka piirkonna klimaatiliste iseärasustega, nimelt kujunevad suhteliselt lühikese kasvuaja jooksul punaseks küpsenud viljas ainult osaliselt välja need kvaliteeti määravad omadused, mida sordid geneetiliselt kannavad. Viljade järelküpsemise abil saab kvaliteeti määravaid muid omadusi veel esile tuua. Järelküpsemise käigus toimub viljades loomuliku tahenemise (veekaotuse) kõrval ka suhkrusisalduse vähenemine, kuid viljadele iseloomuliku maitse andmiseks vajalikul määral jääb seda alati alles. Samal ajal kasvab koos punase pigmendi lisandumisega pigmendi kogusisaldus 30–50% võrra. Järelküpsenud viljadest valmistatud paprikapulbri pigmendisisaldus on suurem ja stabiilsem kui paprikapulbril, mis on valmistatud värskeid vilju kohe kuivatades.

Päritolunimetuse on Ungari Patendiamet registreerinud 27. novembril 1998. aastal (registrinumber 3), ning Lissaboni kokkuleppe alusel kandis Maailma Intellektuaalomandi Organisatsiooni Rahvusvaheline Büroo selle 6. mail 1969 päritolunimetuste rahvusvahelisse registrisse (registrinumber 502).

4.7. Kontrolliasutus:

Nimi: Mezőgazdasági Szakigazgatási Hivatal Központ, Élelmiszer- és Takarmánybiztonsági Igazgatóság (Põllumajandusameti keskasutus, toidu- ja söödaohutuse osakond) Aadress: Budapest Mester u. 81. 1095 MAGYARORSZÁG/HUNGARY Tel +36 4563010 Faks — E-post: oevi@oai.hu

4.8. Märgistus:

Toote pakendamisel tuleb lisaks kehtivate õigusaktide nõuetes sätestatule märkida nimetus „Szegedi fűszerpaprika-őrlemény” või „Szegedi paprika” ja pärast ühenduse registrisse võtmist märge „oltalom alatt álló eredetmegjelölés” (kaitstud päritolunimetus) või selle lühend ning sellega seotud ühenduse sümbol.

Konsortsiumi liikmed varustavad iga pakendi konsortsiumi poolt väljastatud nummerdatud etiketiga. Tootjatel tuleb nende nummerdatud etikettide kasutamine registreerida.

(1) ELT L 93, 31.3.2006, lk 12.

(2) Pulbri pigmendisisaldus võib vastavalt ostja soovile olla ka suurem, partii tegelik pigmendisisaldus tuleb märkida kaubasaadetisega kaasas olevale kvaliteeditõendile.

(3) Paprikapulbri säilivusajaks peab olema võimalik määrata vähemalt 12 kuud.